Richter, Ján, minister práce, sociálnych vecí a rodiny SR (2014-10-15):
Ďakujem pekne za slovo. Vážená pani podpredsedníčka Národnej rady, panie poslankyne, páni poslanci, cieľom predloženého vládneho návrhu zákona je najmä zvýšiť motiváciu u dlhodobo nezamestnaných alebo dlhodobo neaktívnych osôb v produktívnom veku, nájsť si a udržať si zamestnanie a podieľať sa tak na riešení svojej nepriaznivej sociálnej situácie vlastným pričinením. Navrhujeme preto upraviť nové podmienky pre vznik nároku na osobitný príspevok, ktoré umožnia na rozdiel od súčasného stavu, keď podmienkou nároku na osobitný príspevok je skončenie poskytovania pomoci v hmotnej núdzi, súbeh poskytovania osobitného príspevku s poskytovanou pomocou v hmotnej núdzi občanovi, ktorý po dlhodobej neaktivite nastúpi do práce. Podmienkou je, že pracovný pomer alebo obdobný pracovný vzťah je dosiahnutý najmenej v rozsahu polovice ustanoveného týždenného pracovného času s dohodnutým príjmom najmenej v sume minimálnej mzdy, respektíve jej pomernej časti zodpovedajúcej kratšiemu pracovnému času. Zmena sa navrhuje aj pri podmienke dohodnutej maximálnej výšky príjmu z tohto vzťahu a to zo súčasného trojnásobku na dvojnásobok minimálnej mzdy. Návrh zákona vymedzuje výšku osobitného príspevku na dvoch úrovniach a dĺžku poberania osobitného príspevku najviac 12 po sebe nasledujúcich kalendárnych mesiacov a to 126,14 eura v prvých šiestich mesiacoch a 63,07 eura v ďalších šiestich mesiacoch. Predložená novela bola predmetom rokovania ústavnoprávneho výboru, ako aj výboru pre sociálne veci, na ktorom boli pani poslankyňou Šedivcovou predložené pozmeňovacie návrhy, ktorých cieľom, okrem niektorých legislatívno-technických úprav, je reagovať na problémy pri aplikácii zákonov o pomoci v hmotnej núdzi. V súvislosti s účasťou na zákonom určenej činnosti, ktorá je podmienkou pre vznik nároku na plnú výšku dávky v hmotnej núdzi, pozmeňujúci návrh pani poslankyne rieši najmä súbeh takejto činnosti s výkonom trestu povinnej práce, vylučuje z povinnosti splniť podmienku výkonu činnosti poberateľov predčasného starobného dôchodku, invalidov a tehotné ženy od začiatku ôsmeho týždňa pred očakávaným dňom pôrodu určeným lekárom. Ďalšou zmenou obsiahnutou v tomto pozmeňovacom návrhu je upustenie od povinnosti úradu práce, sociálnych vecí a rodiny odstúpiť od dohody s obcou, jej rozpočtovými alebo príspevkovými organizáciami, alebo organizátorom dobrovoľníckej činnosti pri akomkoľvek porušení dohody, najmä ak ide o menej závažné porušenie dohody, pretože za obligatórne odstúpenie sa v praxi ukazuje, ako kontraproduktívne, vzhľadom k cieľu, na ktorý chce príslušnými ustanoveniami zákon poukázať a dosiahnuť. Pre zamedzenie pochybností pri aplikácii zákona pani poslankyňa vo svojom návrhu zákona zároveň navrhuje explicitne ustanoviť povinnosť vrátiť pomoc v hmotnej núdzi alebo osobitný príspevok poskytnutý neprávom alebo vo väčšej sume aj v prípade, ak túto skutočnosť nespôsobila fyzická osoba, čím reagujeme na výkladové problémy vzniknuté v konkrétnej praxi. S predmetným návrhom na zmeny predloženého návrhu zákona sa stotožňujem a podporujem ich. Na záver ešte pripomínam, že ambíciou predloženého návrhu zákona je predovšetkým vytvoriť priestor pre výraznejšiu podporu tých, ktorí sa vlastnou aktivitou, najmä prácou snažia vymaniť z hmotnej núdze. Ďakujem pekne, skončil som.